|  |
| --- |
| הכריעו כיצד הייתם נוהגים בנוגע לדילמה המתוארת:התבקשתם להביא לכיתה משחק חדש שקנו לכם רק בשבוע הקודם. המשחק יעזור לכל הכיתה להבין וללמוד בקלות את היסודות שלמדתם בשיעור מדעים. אתם מתלבטים – האם להביא את המשחק החדש כדי שכל הכיתה תשחק בו או לא להביא ולהשאיר אותו בבית, כדי שיישמר כחדש? מה יהיו השיקולים שלכם? כתבו את השיקולים של חברי הקבוצה על דף.  |

**כמה אתרוגים צריכים להיות בארבעת המינים?**

חג סוכות קרב ובא וההכנות לחג היו בעיצומן.

המחיר של ארבעת המינים בבגדד שבעיראק היה גבוה מאוד. רק מעטים יכלו לקנותם, וביניהם **חכם יוסף חיים**, הוא **הבן איש חי**.

עוזריו ניגשו אל הסוחר וקנו כפי הנדרש: לולב אחד, שתי ערבות ושלושה הדסים משולשים, אך כשהגיעו לאתרוג הפתיעו את הסוחר בבקשה מוזרה. הם ביקשו לקנות כמה אתרוגים, אף שעל פי ההלכה נדרש רק אתרוג אחד.

הסוחר השתומם: "מפני מה אתם צריכים כמה אתרוגים? מה עוד שמחירם יקר מאוד ושווה ערך למשכורת חודשית?"

העוזרים השיבו שזו בקשתו של **הבן איש חי**, ושילמו סכום עתק בעבור הסט המוזר שכלל כעת שלושה מינים כנדרש ועוד כמה אתרוגים.

בערב החג הכריז הבן איש חי שכל בני העיר שלא עלה בידם לקנות את ארבעת המינים, יוכלו להשתמש בסט שקנה לעצמו. וכך למחרת הגיעו אליו מאות רבות של אנשים לקיים את המצווה.

בתחילה בירך הבן איש חי על ארבעת המינים והקהל ענה "אמן" בהתרגשות רבה, ואחר כך מסר אותם לקהל.

ארבעת המינים עברו מיד ליד, ורבים זכו במצווה. אך לעיתים תוך כדי כך נפל האתרוג או השתפשף ונפגם\*, והיה צורך להחליפו באתרוג חדש.

עוזריו של הרב החזיקו בידם ארגז ובו האתרוגים הנוספים, והחליפו אותם בעת הצורך.

למראה התופעה שאל אחד מתלמידי החכמים את הבן איש חי: "כיצד אתה נותן לרבים להשתמש בארבעת המינים שלך? הרי הם נפגמים, ואתה מסכן את האפשרות שלך ליטול אתרוג מהודר?

השיב לו הבן איש חי: "עדיף לאדם שיְזַכֶּה את הרבים\*\* ולא יהדר\*\*\* לעצמו."

הסבר:

\* **אתרוג פגום** – שיש בו סימנים של חבטה. זה לא אומר שאינו כשר מבחינה הלכתית.

\*\* **לזכות את הרבים** – לגרום לרבים לזכות במצווה.

\*\*\* **הידור** – להשתמש למצווה במשהו מהודר, האיכותי ביותר, היפה ביותר.

דף הנחיות ללמידה קבוצתית:

* עבדו בזוגות. קראו את הסיפור בקול רם. חלקו ביניכם את הקריאה.
* שוחחו: מי הדמויות בסיפור? היכן הסיפור התרחש? מה הבעיה או האתגר שהסיפור מעלה? כיצד הבעיה נפתרה? מי פתר אותה?
* סמנו בסיפור שני דברים שמעלים שאלות.
* שוחחו: מדוע סימנתם דווקא את הדברים האלה?
* "עדיף לאדם שיְזַכֶּה את הרבים ולא יהדר לעצמו" – הסבירו משפט זה, שאמר הבן איש חי.
* איך הסיפור מתקשר לדילמה שבה דנתם קודם לכן?
* איך מתבטאת מנהיגותו של הבן איש חי בסיפור זה?